VSL sklep II Ip 694/2008
Sodna praksa višjih sodišč, 2008-04-09

Oddelek za individualne in kolektivne delovne spore

postopek prisilne poravnave kot ovira za začetek postopka izvršbe in zavarovanja - vpogled v informatizirano bazo sodnega registra

Centralna informatizirana baza sodnega registra s 1. 2. 2008 postane sestavni del poslovnega registra in ga z istim dnem začne upravljati Agencija za javnopravne evidence - AJPES kot upravljavka poslovnega registra.

Pritožbi se ugodi in se izpodbijani sklep razveljavi ter zadeva vrne sodišču prve stopnje v nov postopek.

Sodišče prve stopnje je z izpodbijanim sklepom zavrnilo upnikov predlog za izvršbo.

Zoper sklep se pravočasno pritožuje upnik. Dne 30. 1. 2008 je vložil predlog za izvršbo na podlagi pravnomočne sodbe Okrožnega sodišča v Krškem, opr. št. Pg 13/2006 z dne 8. 11. 2006. Prisilna poravnava proti dolžniku se je začela dne 14. 8. 2007 in je tekla pod opr. št. St 5/2007. Upnik je pred vložitvijo predloga za izvršbo preveril, ali je dolžnik še vedno v prisilni poravnavi in iz podatkov AJPES ugotovil, da je Okrožno sodišče s sklepom z dne 6. 11. 2007, ki je postal pravnomočen dne 23. 11. 2007, postopek prisilne poravnave ustavilo. Predlaga, da sodišče druge stopnje pritožbi ugodi, izpodbijani sklep razveljavi in vrne zadevo sodišču prve stopnje v nov postopek.

Sodišče druge stopnje je izpodbijani sklep preizkusilo v mejah uveljavljenih razlogov in glede tistih kršitev, na katere mora paziti po uradni dolžnosti (drugi odstavek 350. člena v zvezi s 366. členom Zakona o pravdnem postopku, Ur. l. RS, št. 26/1999 s spremembami, v nadaljevanju ZPP, oba v zvezi s 15. členom Zakona o izvršbi in zavarovanju, Ur. l. RS, št. 51/1998 s spremembami, v nadaljevanju ZIZ).

Prav ima sicer sodišče prve stopnje, da v skladu s prvim odstavkom 36. člena Zakona o prisilni poravnavi, stečaju in likvidaciji (Ur. l. RS, št. 67/2003 - ZPPSL, ki se uporabi na podlagi določbe 500. člena Zakona o finančnem poslovanju, postopkih zaradi insolventnosti in prisilnem prenehanju, Ur. l. RS, št. 126/2007 - ZFPPIPP) od dneva začetka postopka prisilne poravnave proti dolžniku ni mogoče dovoliti prisilne izvršbe niti ukrepov zavarovanja. Vendar pa iz podatkov centralne informatizirane baze sodnega registra, ki na podlagi tretjega in četrtega odstavka 2.a člena Zakona o sodnem registru (Ur. l. RS, št. 13/1994 s spremembami - ZSReg) s 1. 2. 2008 (glej 2. člen Zakona o spremembah Zakona o spremembah in dopolnitvah Zakona o sodnem registru, Ur. l. RS, št. 93/2007) postane sestavni del poslovnega registra in ga z istim dnem začne upravljati Agencija za javnopravne evidence - AJPES kot upravljavka poslovnega registra, izhaja, da je bil s sklepom Okrožnega sodišča v Krškem, opr. št. St 5/2007 z dne 6. 11. 2007, ki je postal pravnomočen dne 23. 11. 2007, zaradi umika predloga postopek prisilne poravnave ustavljen.

Ker tako ni podlage za uporabo zgoraj citirane določbe ZPPSL je sodišče druge stopnje utemeljeni pritožbi upnika ugodilo in sklep sodišča prve stopnje razveljavilo ter zadevo vrnilo sodišču prve stopnje v ponovno odločanje o predlogu (3. točka 365. člena ZPP v zvezi s 15. členom ZIZ).

ZPPSL člen 36,  36/1,  36,  36/1.  ZSReg člen 2a,  2a/3,  2a/4,  2a,  2a/3,  2a/4.  ZFPPIPP člen 500.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.